Spanje en Portugal Hoogtepunte Toer April 2019 - Winskoop Toere
Spanje en Portugal Hoogtepunte Toer April 2019
Spanje en Portugal Hoogtepunte Toer in die Lente!
Hier volg 'n kort video oor Spanje:
Spanje en Portugal is fantasties!
Kom ervaar hierdie unieke ryke kultuur!
Dag 1, Sondag 21 April 2019
Ons Spanje en Portugal toergroep vertrek van OR Tambo Lughawe in Johannesburg af.
Dag 2, Maandag 22 April 2019
Ons arriveer om 14:15 op Barcelona Lughawe. Hier wag ons Spanje en Portugal luuksebus – waarmee ons die hele tyd ry – reeds op ons.
Barcelona is 'n wonderlike stad! Dit het ongeveer 4,7 miljoen inwoners en dit is die stad met die sewende meeste inwoners in die Europese Unie. Dit word beskou as "one of the world's most global cities".
Ons Spanje en Portugal toergroep begin met 'n interessante stadsbesigtigingstoer per bus olv 'n plaaslike Engelssprekende gids. Elke toerlid ontvang sy/haar eie radio'tjie en oorfone waarmee hulle die toerleier baie goed kan volg (Winskooptoere het hulle eie sisteem aangekoop en dit is telkens op die toer vir al die toerlede beskikbaar.)
Eers neem die gids ons per bus na 'n hele aantal interessante besienswaardighede in die stad. Hierdie toer word afgesluit by die fenominale La Sagrada Familia Katedraal (toegangskaartjie ingesluit). Werk aan hierdie katedraal het al in 1882 begin, en dit word steeds nog voortgesit! Dit is een van die uitsonderlikste plekke om te besigtig!
Na ons stadsbesigtigingstoer neem die bus ons na ons hotel, waar ons vanaand almal saam gesellig aandete nuttig.
Ons slaap die volgende twee nagte in 'n pragtige luukse vierster-hotel in een van die (nabygeleë) buitewyke van die stad.
Dag 3, Dinsdag 23 April 2019
Ons Spanje en Portugal toergroep het nog 'n heerlike vol dag in Barcelona vandag! Nou het jy genotvolle vrye tyd om Barcelona te verken. Jy kan na die indrukwekkende Akwarium gaan, by een van die hotelle se daktuine 'n drankie gaan drink of sommer net in die bekende straat La Rambla gaan rondwandel en hier en daar inkopies doen. Jy sal ook genoeg tyd hê om op jou eie byvoorbeeld in die besondere antieke Gotiese Buurt te gaan rondloop.
As jy die 15:00 bus neem, kan jy ook nog die beroemde Benediktynse Klooster Montserrat ongeveer 38 km buite Barcelona (op eie koste) gaan besoek. Mens kan per trein of per bus soontoe ry en die besondere natuurskoon geniet. Ons verskaf later meer besonderhede oor hierdie uitstappie.
Kliek hier vir Montserrat beplanning >>
Toerlede, kliek hier vir Barcelona vryetydsgids >>
Ons Spanje en Portugal toerbus kom haal ons groeplede op die afgespreekte plek en tyd, en neem ons hotel toe. As jy egter in die stad wil agterbly om die aand in die stad deur te bring, kan jy dit ook doen. Die bus ry weer hotel toe om 21:00.
Dag 4, Woensdag 24 April 2019
Ons Spanje en Portugal toergroep ry vanoggend al langs die kus af na Peniscola. Hierdie klein dorpie met sy kasteel is 'n heerlike verrassing – op 'n skiereilandjie in die see, met skatlike klein straatjies en gangetjies, en oral oulike winkeltjies…
Dan ry ons na Valencia. Hier is pragtige marmer-sypaadjies en statige geboue! Valencia is 'n pragtige, rustige stad!
Toerlede, kliek hier vir reiswenke en ekstra inligting >>
Valencia is baie bekend vir sy Paella, en in oulike eetplekkies kan jy dit sommer oor die toonbank koop – met 'n glasie rooiwyn!
Hier het ons almal vrye tyd, en kan jy byvoorbeeld die Torres de Serranos (die oorblywende stadsmure) en die pragtige katedraal gaan besigtig. Die Beurs van Sy (waar sy verhandel is – Llotja de la Seda) is 'n baie besondere plek en is nie ver daarvandaan nie. Moet dit nie mis nie!
Later ry ons na die fassinerende City of Arts and Sciences waar ons gaan rondloop en die buitekant van naderby besigtig.
Ons oornag in 'n pragtige nuwe hotel – wat skaars vyf minute van die City of Arts and Sciences geleë is. Ons ry met ons bus na 'n baie gesellige restaurant – wat op die strand is – vir 'n heerlike paella aandete.
Dag 5, Donderdag 25 April 2019
Ons ry eers tot by die hawestad Alicante aan die Costa Brava – met die ou kasteel op die berg.
Dan vat ons die pad na die beroemde stad Granada waar top belewenisse op ons wag!
Toerlede, kliek hier vir Granada vryetydsgids >>
In Granada gaan ons eers in die stad rondloop voordat ons by ons hotel aanmeld. Vanaand, om 22:30, bring ons 'n baie unieke besoek aan die oudste Flamenco Klub in Granada. Dit is net Donderdagaande oop vir die publiek!
Ons ry om 20:00 na die kompleks in die voorstad Abaicin waar ons selfs 'n entjie moet stap omdat die straatjies te nou is vir die bus! By die klub is geleentheid om aandete te nuttig. Wanneer die vertoning om 22:30 begin – terwyl ons aan ons Manzanilla-drankie teug – beleef ons die wonderwêreld van Spaanse danse en intense musiek. Hierdie aand sal jy nie gou vergeet nie! Ons sit saam met die plaaslike Spaanse inwoners in 'n saaltjie, en op sekere plekke in die sang en musiek hoor 'n mens hulle roep uit die gehoor. Dit is werklik aangrypende kuns!
En buite, so in die aandlug, sien mens dan die grote Alhambra aan die oorkant teen die berg!
Na die vertoning ry ons weer per spesiale bus terug na ons hotel toe.
Dag 6, Vrydag 26 April 2019
Granada – Ronda – Cordoba
Vanoggend kan jy op jou eie die Alhambra Paleis besigtig* of jy kan in die Ou Stadgedeelte gaan rondloop.
*Toerlede moet self vroegtydig toegangskaartjies op die internet bespreek. Die toerleier kan hier hulp verleen.
Omdat ons vandag 'n lekker vol dag het, vertrek ons reeds 10:00 na die baie besondere stad, Ronda, met die brug Puente Nuevo uit 1793. Dit oorspan 'n ravyn van 300 voet!
In die dorpie is daar ook 'n bulgeveg-arena, die Plaza de Toros.
Na hierdie baie interessante gedeelte van Ronda, vertrek ons na Cordoba. In Cordoba gaan ons net genoeg tyd hê om die besondere moskee-katedraal te besoek (toegang ingesluit). Ons bly vanaand oor in Cordoba.
Dag 7, Saterdag 27 April 2019
Vanoggend het ons eers vrye tyd vir allerlei inkopies in Cordoba, voordat ons na die baie beroemde stad Sevilla vertrek. Daar neem 'n gids ons deur die belangrikste dele van die stad, en besoek ons onder andere die pragtige en baie besondere Plaza di España. Hier is soveel kuns in detail dat mens nie kan ophou foto's neem nie! Daarna gaan ons almal op ons eie in die pragtige Ou Stad met sy imposante katedraal rondstap.
Ons het heelwat tyd in hierdie pragtige, beroemde stad om dit op ons eie te ontgin. Ons slaap vanaand in 'n gerieflike hotel in Sevilla.
Dag 8, Sondag 28 April 2019
Toerlede, kliek hier vir Lissabon vryetydsgids >>
Ons vertrek vanoggend vroegerig na Lissabon. Hierdie stad is (naas Athene) Europa se tweede oudste hoofstad, en dit is hiervandaan dat Vasco da Gama sy seereise aangepak het! Dit is 'n rustige kusdorp – ryk aan geskiedenis, en ons ontmoet hier weer 'n Engelssprekende gids wat ons vanoggend in die stad rondneem en vele plekke van historiese belang aan ons uitwys. Op 'n hele paar plekke gaan ons skakels met Suid-Afrika ontdek. Sy vertel ons ook van die Portugese se gewoontes en later gaan ons van hulle beroemde vla-tertjies – so eie aan Lissabon – eet.
Na ons stadstoer het ons vrye tyd om oral in die stad rond te dwaal. Jy moet beslis ook in Trem nr 28 ('n outydse trem op 'n interessante roete) gaan ry – wat 'n belewenis!
Vanaand kan jy een van die interessante bymekaarkomplekke besoek waar fado-sangers die mooiste fado's harstogtelik sing. Dit is 'n unieke ervaring. (Ons bus neem ons na die middestad. Verder gee ons in ons Vryetydsgids riglyne waar om daarna te gaan luister).
Ons slaap vanaand in die Alfragide distrik, nie te ver van die middestad of die strand af nie. Reg by ons hotel is ook 'n winkelsentrum. Toerlede, kliek hier vir meer inligting oor Fado en Fado-huise in Lissabon >>
Dag 9, Maandag 29 April 2019
Obidos – Porto
Vandag ry ons noord en besoek ons die besondere dorpie Obidos met net 3,100 inwoners. Hier is 'n antieke stadsmuur, en die dorpie beskik ook oor 'n pragtige kasteel!
Kyk net hoe fraai lyk sommige van die straatjies hier!
Hierna besoek ons die interessante stad Porto. Dit is die tweede grootste stad in Portugal en is aan die pragtige Douro-rivier geleë. Die historiese kern van Porto is 'n UNESCO Wêrelderfenisgebied. Ons bring die res van die dag in hierdie pragtige stad deur. Ons hotel is naby die sentrale besigheidsgebied, en hier moet ons vanaand beslis ook van hulle eie egte port gaan geniet!
Dag 10, Dinsdag 30 April 2019
Ons ry vanoggend weer Spanje binne, op pad na Salamanca. Die Ou Stad van Salamanca is ook 'n UNESCO Wêrelderfenisgebied en is een van die belangrikste universiteitstede in Spanje. Hierdie universiteit is reeds in 1134 gestig – die oudste in Spanje.
Dit is werklik 'n belewenis om in hierdie stokou stad met sy ryke geskiedenis rond te loop. Vyftien van die boë in die antieke brug oor die rivier wat na die Ou Stad lei, kom byvoorbeeld uit die Romeinse tydperk – uit die eerste eeu voor Christus!
Daarna ry ons na Segovia – ook weer 'n UNESCO Wêrelderfenisgebied as gevolg van al die historiese geboue daarin. Die stad beskik oor 'n aqueduct wat uit die laat eerste eeu nC dateer en dit word as die belangrikste antieke Romeinse ingenieurswerk in Spanje beskou. Ons pragtige hotel is slegs 150m vanaf die aqueduct.
Dag 11, Woensdag 1 Mei 2019
In Segovia ontmoet ons vanoggend 'n plaaslike Engelssprekende gids wat ons in die stad rondneem. As groep besigtig ons ook die pragtige Alcazar Kasteel (toegang ingesluit).
Na 'n tydjie waarin ons almal vrye tyd in die stad het om dit te verken, ry ons dan per bus na die Spaanse hoofstad, Madrid, waar ons die volgende twee nagte gaan oornag. Ons bly hier weer in 'n luukse vierster-hotel in 'n mooi buurt wat 'n entjie van die middestad af geleë is.
Dag 12, Donderdag 2 Mei 2019
Toerlede, kliek hier vir Madrid vryetydsgids >>
Vanoggend gaan op ons 'n besigtigingstoer van Madrid saam met ons gids. Sy toon ons die Koninklike Paleis waar die Spaanse Koninklike Familie woonagtig is (as hulle in Madrid is). Dit is een van die grootste paleise in Europa.
Vir die sokkergeesdriftiges is dit 'n belewenis om die Real Madrid Stadion van naby af te sien. Dan is daar die Plaza de Toros de Las Ventas, die bulgeveg arena in Madrid waar ons ook 'n draai gaan maak.
Hierna ry ons met ons bus na die beroemde stad Toledo (ook 'n UNESCO Wêrelderfenisgebied) waar die gids ons ook gaan rondneem. Sinagoges, moskee's en kerke staan langs mekaar in die historiese ou stadsgebied. Hier is ook 'n magdom museums, ou brûe, poorte, kloosters en vele meer om te sien.
Na hierdie heerlike besoek aan Toledo, keer ons na Madrid toe terug waar ons vanaand vir oulaas nog heerlik gaan kuier.
Dag 13, Vrydag 3 Mei 2019
Ons laaste dag bied nog vele geleenthede om van die baie besienswaardighede in Madrid op ons eie te besigtig. Doen byvoorbeeld die bekende Hop On Hop Off Bustoer of besoek die beroemde Prado Museum. Dit is Spanje se beroemdste kunsmuseum met 'n ontsaglike versameling kunswerke.
Op die boonste verdieping van die koninklike paleis wat ons juis die vorige dag gesien het, kan jy 'n drankie gaan drink terwyl jy 'n fantastiese uitsig op die stad het. Daar is natuurlik ook baie tyd om allerlei interessante inkopies in die stad te doen.
Later ry ons per bus na die lughawe vanwaar ons vanaand terug Suid-Afrika toe vertrek.
Dag 14, Saterdag 4 Mei 2019
Ons land in Johannesburg. Nadat ons soveel gesien en beleef het, gaan ons nog jare lank die mooiste herinneringe hieraan koester!
Ons WinskoopToerprys is
slegs R34,990* pp wat deel
*Slegs R1,000.00 lughawebelasting pp is nie hierby ingesluit nie
Hierdie toer is opgegradeer, en daar wag
heelwat aangename verrassings op toerlede
ten opsigte van akkommodasie en ander aspekte!
* Ekonomiese klas retoervliegkaartjie met Qatar Airways van Johannesburg
na Barcelona (via Doha),en van Madrid na Johannesburg (ook via Doha).
* Lughawe- en ander belasting ten bedrae van R4670.68 pp (soos gekwoteer op 04/10/2018)
* Gerieflike verblyf (bed en buffet-ontbyt) in dubbel- of twin-kamers met eie badkamer in onder andere ses luukse viersterhotelle.
* Ses aandetes (plus minstens twee op die vliegtuig). (Op die ander aande word 'n subsidie van €12,50 pp vir aandete aan toerlede verskaf.)
* 'n Eie luuksebus vir die groep (met lugverkoeling en yskas) vir die hele tydperk
* Twee ervare toerleiers, Fanus en Emma Howell, vergesel die toer en neem met kundigheid en vriendelikheid die leiding. (Wees ook gerus: Daar is dus altyd 'n ekstra persoon wat in geval van nood noodsaaklike hulp kan verleen)
* Gekwalifiseerde Engelssprekende plaaslike gidse vir insiggewende stadtoere (soos vermeld) – 'n besondere pluspunt op hierdie toer (koste by ons toerprys ingesluit: ongeveer R1,000 pp)